เงินกู้พิเศษ ซ่อมแซมบ้าน
นับเป็นข่าวดีของคนที่บ้านถูกน้ำท่วม เมื่อสมาคมธุรกิจรับสร้างบ้านได้จับมือกับธนาคารพาณิชย์ 3 แห่ง
29 ต.ค. 2565

นับเป็นข่าวดีของคนที่บ้านถูกน้ำท่วม เมื่อสมาคมธุรกิจรับสร้างบ้านได้จับมือกับธนาคารพาณิชย์ 3 แห่ง 
ได้แก่ ธนาคารไทยพาณิชย์ ธนาคารกสิกรไทย และธนาคารกรุงศรีอยุธยา เพื่อรับซ่อมบ้านให้กับลูกค้าของธนาคารภายใต้เงื่อนไขสินเชื่อพิเศษ 
ถือเป็นความร่วมมือในแบบวินวินทั้งสองฝ่าย
สมาชิกของสมาคมรับสร้างบ้านต่างได้งานกันไปจนล้นมือ 
ขณะที่ชาวบ้านที่เป็นลูกค้าธนาคารต่างก็ได้รับการซ่อมแซมที่ได้มาตรฐานในราคาที่สะท้อนความจริง
แถมมีสินเชื่อจากธนาคารมาให้ถึงที่อีก
วิบูล จันทรดิลกรัตน์ นายกสมาคมธุรกิจรับสร้างบ้าน เปิดเผยว่า ขณะนี้สมาคมได้แจ้งให้กับบริษัทรับสร้างบ้านที่เป็นสมาชิกทั้ง 43 บริษัท สามารถสมัครเข้าโครงการกับธนาคารต่างๆ ได้โดยตรง ซึ่งคาดว่าจะมีความต้องการซ่อมแซมที่อยู่อาศัยเข้ามาเป็นจำนวนมาก ตั้งแต่หลักหมื่นบาทไปจนถึงหลักแสนบาทต่อหลัง




 
ขณะที่ลูกค้าที่เข้าโครงการกับธนาคารก็จะได้รับวงเงินสินเชื่อตามความเสียหายจริงในอัตราดอกเบี้ยพิเศษ
ลูกค้าที่ซ่อมบ้านผ่านโครงการนี้จะได้รับการประเมินราคาตามความจริงอย่างมีหลักการ ไม่ต้องกังวลเรื่องการถูกฟาดหัวด้วยราคาแพงๆ จากผู้ประกอบการมืออาชีพที่ฝีมือได้มาตรฐาน 
เบื้องต้นสมาคมประเมินว่าลูกค้าส่วนใหญ่จะต้องซ่อมแซม 3 ส่วนหลักๆ คือ
การทาสีภายนอก ฟื้นฟูภายใน 
ติดตั้งระบบไฟฟ้า
ติดตั้งแก้ไขประตู วงกบ หน้าต่าง
เป็นการซ่อมแซมบ้านเรือนที่อยู่อาศัยให้กลับมาน่าอยู่เหมือนเดิม
ชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารได้ปล่อยสินเชื่อเพื่อการฟื้นฟูที่อยู่อาศัยให้กับลูกค้าไปแล้วราว 800-900 ราย คิดเป็นสินเชื่อราว 800 ล้านบาท 
ลูกค้าเดิมของธนาคารกสิกรไทยจะสามารถกู้สินเชื่อเพื่อซ่อมแซมบ้านได้วงเงินสูงสุดเท่ากับสินเชื่อที่ได้ผ่อนชำระมาแล้ว คิดดอกเบี้ย 0% นาน 6 เดือน 
หมายความว่า ถ้ากู้มา 1 ล้านบาท ผ่อนไปแล้ว 4 แสนบาท ก็กู้เงินได้ 4 แสนบาท มาซ่อมแซมบ้านในอัตราดอกเบี้ย 0% นาน 6 เดือน ถือว่าโล่งอกไปไม่เบา
ขณะที่ลูกค้าใหม่ก็สามารถนำบ้านมาค้ำประกันเพื่อกู้ได้เช่นกัน โดยธนาคารจะให้กู้สูงสุด 80% ของราคาประเมิน คิดดอกเบี้ย 0% นาน 3 เดือน
ชาติชาย บอกว่า ลูกค้าส่วนใหญ่จะขอกู้เข้ามาประมาณ 2030% ของความเสียหาย หากเป็นงานซ่อมใหญ่ธนาคารก็จะส่งให้กับบริษัทรับสร้างบ้านที่เข้าร่วมโครงการ 
ลูกค้าที่ต้องการเข้าโครงการนี้ ขั้นแรกให้รีบติดต่อสาขา หรือคอลเซ็นเตอร์ของธนาคารกสิกรไทยได้ที่เบอร์ 02-888-8888 
จากนั้นก็ให้เตรียมเอกสารให้พร้อมเหมือนกับยื่นกู้บ้านเพื่อให้ธนาคารพิจารณานั่นแหละ
แต่หากเป็นลูกค้าเดิมอยู่แล้วก็ไม่ต้องใช้เอกสารอะไรเลย
ถ้าต้องการกู้เงินมาซ่อมแซมบ้านในวงเงินไม่เกิน 2 แสนบาท จะได้รับการอนุมัติภายใน 48 ชั่วโมง
โล่งไปอีกเปลาะ!!!
ด้าน พิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ กล่าวว่า นับเป็นเรื่องดีที่สมาคมรับสร้างบ้านได้เข้ามารับซ่อมบ้านให้กับธนาคาร เพราะลูกค้าจะได้รับการซ่อมแซมที่ได้มาตรฐานและเป็นธรรมผ่านสินเชื่อพิเศษของธนาคาร ซึ่งจากการผ่อนเกณฑ์การคำนวณน้ำหนักความเสี่ยง (Risk Weight) การปล่อยสินเชื่อเพื่อการซ่อมแซมที่อยู่อาศัยให้มีน้ำหนักเพียง 35% จากเดิมที่ต้องกันสำรองสูงถึง 75% ของธนาคารแห่งประเทศไทย (ธปท.) ทำให้ธนาคารสามารถลดดอกเบี้ยลงเพื่อช่วยลูกค้าได้ถึง 1% 
ฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารเปิดให้ลูกค้าที่ต้องการกู้สินเชื่อเพื่อซ่อมแซมบ้านสามารถโทร.เข้ามาแจ้งความจำนงได้ที่คอลเซ็นเตอร์ของธนาคารได้ที่เบอร์ 1572 
ลูกค้าที่ไม่ได้ขอเข้าโครงการยืดระยะเวลาการชำระเงินต้นหรือดอกเบี้ย จะมีการพิจารณาอนุมัติให้ทันที 
สำหรับการร่วมมือกับสมาคมธุรกิจรับสร้างบ้านก็เพื่อให้ลูกค้าได้รับการประเมินราคาที่เป็นธรรม และเพื่อป้องกันการนำเงินสินเชื่อไปใช้ผิดวัตถุประสงค์
นอกจาก 3 ธนาคารที่ร่วมมือกับบริษัทรับสร้างบ้านแล้ว หากต้องการกู้เงินกับธนาคารอื่นๆ เพื่อนำเงินไปซ่อมแซมบ้านก็สามารถทำได้
ทินกร บุญยะกลิน ผู้อำนวยการอาวุโสฝ่ายผลิตภัณฑ์สินเชื่อรายย่อย ธนาคารกรุงไทย กล่าวว่า ขณะนี้มีลูกค้าในจังหวัดที่น้ำลดลงแล้วยื่นขอสินเชื่อเพื่อซ่อมแซมที่อยู่อาศัยของธนาคารที่เปิดให้ผ่อนชำระนานถึง 60 งวด และคิดดอกเบี้ยลูกค้ารายย่อยชั้นดี (เอ็มอาร์อาร์) ลบ 1.75% เข้ามาแล้ว 6,400 ราย 
ทินกร บอกว่า ลูกค้าที่ต้องการกู้เพิ่มเพื่อซ่อมแซมบ้าน สามารถไปยื่นเรื่องได้ที่สาขาที่เป็นลูกค้าอยู่ได้ทันที หากสาขานั้นกลับมาเปิดทำการได้แล้ว และคุณสมบัติลูกค้าผ่านก็จะได้รับการอนุมัติภายใน 7 วัน
ขณะที่ สุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ลูกค้าสินเชื่อที่อยู่อาศัยที่ได้รับผลกระทบจากน้ำท่วม ขณะนี้ธนาคารได้ผ่อนผันดอกเบี้ยให้สูงสุดถึง 12 เดือน หรือลดยอดการผ่อนชำระรายเดือนลงสูงสุด 40% เป็นเวลา 1 ปี
หากใครต้องการสินเชื่อเพื่อซ่อมแซมบ้าน ธนาคารก็เปิดสินเชื่อพิเศษด้วยอัตราดอกเบี้ยผ่อนปรนพิเศษในปีแรกต่ำมากแค่ 5% ก่อนจะปรับเป็นดอกเบี้ยเอ็มอาร์อาร์ในปีถัดไป
ลูกค้าสามารถผ่อนชำระสินเชื่อที่กู้เพิ่มได้สูงสุด 5 ปี
ใครที่ขาดเงินสดและต้องการสินเชื่อเพื่อนำไปซ่อมแซมบ้าน เชิญ...